Gamsboart

Da Gamsboart is a traditionella boarischa Huatschmuck, wo zua Trocht vo Monna ghead.

 Heastejung 

Da Gamsboart wead aus de Rucknhoar vo am Gamsbog bischlweis bundn. Dazua wean Gamsna vawendd, de wo im Winta gschossn woan san, wei s Fej dann dichda und scheena is. A Gamsboart is teira wiar a Hirschboart oda aa wiar a Dachs- und Wuidsauhoar, trotzdem oda deszweng siagt ma ba boarischn Drochtlan fost nur an Gamsboart. Und a Kenna ko oan Gamsboart sofort vo de nochgmochdn untascheidn.

Fia a guade Qualitet soit a Gamsbog ned ejta ois 4-7 Joar sei. Dees Wuidhoarboartbindn guit ois hohe Kunst. Fia de Orwadsgeng vom Ausrasian vo de Hoar iwas Woschn und Rupfn bis hi zan Bindn brauchts mearane Stundn. Nebm de beruaflichn Gamsboartbinda gibts aa vui Jaga, wo dees mocha. Je nochdem wia gschickt a Binda is, brauchda fia oan oanzign Boart Hoar vo bis za zehn Gamsna. Unta de Wuidhoarbinda wean jeds Joar Wettbewerb austrogn.

De Kiniklass is a Gamsboart mit mindastns 19 cm Leng. Fia so an Gamsboart san de Hoar vo eppa 10 bis 15 Gamsna nedi.

 Restauriarung 

Wei a neia Gamsboart so teia is, gibts aa Spezialistn fias Restaurian. Da Zaiser Edi aus Stoahaus ba Wejs hod si dafia wejdweit an Nama gmochd.

 Statussymboi 

Friara hod da Gamsboart iwa de Schneid vo Monna Auskumft gebm. Um an guadn Gamsboart z griagn, hod ma de Gamsna im Winta schiassn miassn, wei s Wintafej bsondas dicht is. Im Hochgebirg - bei Schnee und Eis - is owa ois andare ois oafoch gwen im Winta Gamsna z schiassn. Heit is da Gamsboart meara da Ausdruck vo Woistand, wei Kiniklass ganz schee teia is.

 Schau aa 
 Roagaspitz
 Schariwari
 Tracht

 Literatua 
 Bertl Lahnsteiner: Wildbärte. Vom Rupfen bis zum Binden. Stocker, Graz u. a. 2009, ISBN 978-3-7020-1219-9

 Beleg 
Gamsbart Olympiade 2008 auf BR-Online
Schau aaa: :de:Gamsbart (a Tei vom Artikl kimmt do hea)

 Im Netz 
Zaiser Edis Hoamseitn

Kategorie:Tracht
Kategorie:Schmuck
Kategorie:Jagdliches Brauchtum
Kategorie:Bairische Kultur